KFC-voorval: Raskaart word bekyk | Maroela Media
Stephan Nel (39), Dicky Junior van Rooyen (21), Marius Harding (23), Ockert Muller (20) en Joshua Schultz (21) in die Pretoria-Noord-landdroshof (18 Augustus 2017). Foto: Phillip Bruwer
Drie van die vyf mans wat op 'n aanklag van poging tot moord teregstaan in verband met die beweerde aanranding van 'n egpaar op 3 Augustus by 'n KFC-restaurant in Pretoria, sal minstens nog die naweek agter tralies moet deurbring.
Stephan Nel (39), Dicky Junior van Rooyen (21), Marius Harding (23), Ockert Muller (20) en Joshua Schultz (21) het Vrydag weer in die Pretoria-Noord-landdroshof verskyn waar hulle teregstaan op aanklagte van poging tot moord, aanranding met die doel om ernstig te beseer en die rig van 'n vuurwapen.
Drie van die beskuldigdes, Nel, Van Rooyen en Schultz, se aansoek om borgtog is in 'n volgepakte hof voor landdros Mothloki Rapulana hervat. Muller is reeds twee weke gelede op borgtog vrygelaat en Harding het sy aansoek om borgtog laat vaar weens 'n uitstaande lasbrief vir diefstal in 'n onverwante saak.
Ao. Ravi Vengetsamy Naidoo, bevelvoerder van speurders by die Sinoville-polisiestasie, het die drie mans se borgtogaansoek teengestaan en gesê die beskuldigdes moet ter wille van die veiligheid van die egpaar wat hulle aangekla het, nie op borgtog vrygelaat word nie.
"Die video van die voorval is op sosiale media versprei. Baie mense het hul woede en teleurstelling oor die voorval uitgespreek," het Naidoo getuig.
Hy het ook getuig voorvalle van rasgedrewe aanvalle is algemeen in sy polisiëringsgebied en "dit is gewoonlik wit teenoor swart of swart teenoor wit" en dat alle rasgedrewe voorvalle hoër prioriteit geniet as gewone misdrywe.
Nols Nolte, Nel se regsverteenwoordiger, het Naidoo onder kruisverhoor gevra of daar openbare opslae was toe Muller borgtog toegestaan is, waarop Naidoo gesê het nie waarvan hy bewus is nie.
Nolte wou weet hoekom Naidoo die aanval as 'n rassistiese voorval beskou, aangesien daar glad nie in sy verklaring melding gemaak is van rassistiese aanmerkings wat tydens die voorval gemaak is nie, asook geensins 'n aanklag van naamskending in die klagstaat gemeld word nie.
"Ek stel dit aan jou dit was nie 'n rassevoorval nie. Dit was net toevallig dat die klaers swart en die beskuldigdes wit is," het Nolte gesê.
Sas Erasmus, Van Rooyen se regsverteenwoordiger, het dit aan Naidoo gestel dat die saak meer aandag as ander soortgelyke misdrywe geniet omdat die video's op sosiale media was en polisieminister Fikile Mbalula "hoogs onverantwoordelike" opmerkings op Twitter gemaak het. Volgens Erasmus het die voorafgaande gebeure die saak 'n rasse-ondertoon gegee.
"Die polisieminister het op 5 Augustus getwiet dat 'n groep mans in die noorde van Pretoria rondhardloop en swart mense aanval. Daar is egter geen bewyse wat die polisieminister se opmerking regverdig nie."
Naidoo het ook gesê hy is nie bewus van bewyse wat die minister se stelling ondersteun nie.
Erasmus wou weet of Naidoo die vuurwapen gesien het wat Nel glo by hom gehad het. Naidoo het gesê hy het nie en weet nie watter soort vuurwapen dit is nie, aangesien hy dit nie gesien het nie en dit reeds na die polisielaboratorium gestuur is. "As ek dit aan jou stel dat dit 'n 'BB gun' was?" het Erasmus gevra. Naidoo het gesê hy sal nie weet nie aangesien hy nie die "wapen" gesien het nie.
Erasmus het dit ook gestel dat sy kliënt, wat aanvanklik borgtog geweier is aangesien twee klagte van aanranding aanhangig gemaak is, niks hangende sake meer teen hom het nie aangesien een saak teruggetrek en die ander van die hofrol geskrap is.
Francois Kriel, vir Schultz, het gesê die polisie het geen bewyse wat aandui dat die aanval rasgedrewe was nie en dat die staat se saak swak is. Hy het gesê daar is geen besware wat die polisie teenstaan, wat nie deur borgtogvoorwaardes aangeraak kan word nie.
"Onthou jy toe ons gepraat het toe my kliënt hom oorgegee en ons borgtogvoorwaardes bespreek het? Jy het gesê jou hande is afgekap omdat jy 'bevele van hoër op' het. Hoekom staan jy dit nou teen?" het Erasmus gevra.
Naidoo het net op die stelling geantwoord dat hy opdrag gekry het van sy takbevelvoerder om Schultz in hegtenis te neem. Hy was op pad om dit te doen toe Schultz hom in die teenwoordigheid van Kriel aan die polisie oorgegee het.
Die staat het daarna die saak se ondersoekbeampte, konst. Tladi van die Sinoville-polisie, geroep om te getuig.
Tladi het aangevoer borgtog moet teengestaan word aangesien Van Rooyen twee hangende sake teen hom het, die polisie bekommerd is oor die veiligheid van die klaers en dat die mans dalk met staatsgetuies kan inmeng of hulle intimideer aangesien hulle weet hulle werk by die KFC-restaurant, asook dat dit 'n openbare oproer kan veroorsaak.
Tladi het gesê die vrou wat beweer sy is aangerand, is ook beledig met die woorde "bi**h", "sy weet nie wat sy doen nie" en "swartgat".
Tladi het skerp onder Nolte onder kruisverhoor deurgeloop, aangesien Tladi as ondersoekbeampte ook nie geweet het watter "vuurwapen" gerig is nie. Tladi het gesê hy is nie 'n kenner van vuurwapens nie en dit is na die laboratorium gestuur. Nolte het ook melding gemaak van 'n speelgoedpistool.
Hy het ook gesê Tladi se getuienis dat die vrou 'n "swartgat" genoem is, is hoorsê aangesien hy geen melding daarvan in sy verklaring gemaak het en daar nie bewyse is nie.
Die saak is daarna uitgestel aangesien die hof teen 16:00 moes verdaag. Die kruisondervraging en slotbetoë duur Woensdag voort. Die vier bly in aanhouding.
Die ouens was volgens die berig al voorheen betrokke by aanrandings (miskien heeltemal onverwand aan ras). Een van hul is betrek by 'n diefstal. Dit klink asof hierdie jongmanne gereeld in die moeilikheid kom. Hopelik kan hul gehelp word, want duidelik sukkel hul met selfbeheersing.
Gaan Afriforum en Solidriteit nou KFC boycott soos hulle Spur geboycott het?
Deur hulle nie borg te gee nie kom dit neer op intimidasie en n sagmaakproses om die polisie tyd te gee om iets op te dis soos alreeds met die aanvanklike bisare klagtes teen hulle bewys is.Het die vuurwapen n wettige eienaar wat as dit so is net sy wapen aan sy persoon gedra het tydens die voorval MAW die klaers kan dan valse beskuldigings van rig van n vuurwapen om meer geloofwaardigheid en vet om hulle klagte te sit. As n mens n hond wil slaan is dit vinnig om n stok aan die hande te kry.
Gin wonder KFC is so stil oor die hele ding, Die klomp klaagster lieg dat dit wip en die polisie neem deel daaraan, en dan praat ons nie oor die minister van polisie nie, lets face it hy weet niks, om sulke ongestaafde uitlatings te maak is onvanpas en hoogs gevaarlik, ek voel dat die beskuldigdes hom ook somme moet dagvaar, die hele ding stink soos n vrot hond. Die naidoo en die tladi doen hulle werk op hoorsê met geen bewyse vir hulle beskuldigings nie, en nou mag die mans nie uit nie omdat hulle bekommerd is oor die… Lees meer »
As mens lees wat MaroelMeddia hier berig sien mens hierdie mans het 'n geskiedenis van moeilikheid maak. Uitstaande lasbrief vir diefstal en dan ook vorige/hangende sake vir aanranding. Ek sien op News24 dat hul wel nie aangekla word vir rassisme nie. Dus lyk dit vir my hulle is ouens wat kort humeure het en vinnig vuiste swaai. Hoop hul kry hulp vir die probleem.